b'\n_START_ARTICLE_\nFossiilinen polttoaine\n_START_PARAGRAPH_\nFossiiliset polttoaineet ovat polttoaineita, jotka ovat syntyneet muinaisten eli\xc3\xb6iden fossiloituessa. T\xc3\xa4rkeimm\xc3\xa4t fossiiliset polttoaineet ovat \xc3\xb6ljy, kivihiili, maakaasu ja turve (EU, IPCC). Fossiiliset polttoaineet ovat uusiutumattomia luonnonvaroja, tai hyvin hitaasti uusiutuvia, kuten noin 10\xc2\xa0000 vuoden ajanjaksolla uusiutuva turve. Fossiilisten polttoaineiden kemiallinen energia on alun perin maapallon alkuaikojen kasvillisuuden ker\xc3\xa4\xc3\xa4m\xc3\xa4\xc3\xa4 aurinkoenergiaa. Energiantuotanto fossiilisilla polttoaineilla perustuu raaka-aineen polttamiseen, jolloin vapautuu l\xc3\xa4mp\xc3\xb6\xc3\xa4. Se on huomattava kasvihuonep\xc3\xa4\xc3\xa4st\xc3\xb6jen aiheuttaja._NEWLINE_\xc3\x96ljyn tarjonnan ennustetaan niukkenevan jo l\xc3\xa4hitulevaisuudessa, mutta maakaasua ja hiilt\xc3\xa4 riitt\xc3\xa4\xc3\xa4 maaper\xc3\xa4ss\xc3\xa4 jopa sadoiksi vuosiksi. Jos ilmaston l\xc3\xa4mpeneminen halutaan pit\xc3\xa4\xc3\xa4 aisoissa, fossiilisten polttoaineiden j\xc3\xa4ljell\xc3\xa4 olevat varannot pit\xc3\xa4isi kuitenkin j\xc3\xa4tt\xc3\xa4\xc3\xa4 l\xc3\xa4hes kokonaisuudessaan maan poveen. Fossiilisten polttoaineiden p\xc3\xa4\xc3\xa4st\xc3\xb6jen on l\xc3\xa4hdett\xc3\xa4v\xc3\xa4 globaalisti laskuun 2020 menness\xc3\xa4, jotta Pariisin ilmastosopimuksen tavoitteet voidaan saavuttaa.\n_START_SECTION_\nM\xc3\xa4\xc3\xa4ritelm\xc3\xa4\n_START_PARAGRAPH_\nIPCC:n uusimman arviointiraportin (2007) m\xc3\xa4\xc3\xa4ritelm\xc3\xa4 fossiiliselle polttoaineelle on \xe2\x80\x9dHiilipohjainen polttoaine fossiilisesta hiilivetykerrostumasta sis\xc3\xa4lt\xc3\xa4en hiilen, turpeen, \xc3\xb6ljyn ja maakaasun.\xe2\x80\x9d (Fossil fuels: Carbon-based fuels from fossil hydrocarbon deposits, including coal, peat, oil and natural gas.)\n_START_SECTION_\nK\xc3\xa4ytt\xc3\xb6\n_START_PARAGRAPH_\nFossiiliset polttoaineet ovat teollisuusmaiden merkitt\xc3\xa4vin energianl\xc3\xa4hde. Alla oleva kaavio havainnollistaa fossiilisten polttoaineiden merkityst\xc3\xa4 suhteessa muihin energianl\xc3\xa4hteisiin er\xc3\xa4iss\xc3\xa4 teollisuusmaissa. Tanska ja Saksa ovat tyypillisempi\xc3\xa4 teollisuusmaita kuin Suomi ja Ruotsi siin\xc3\xa4 suhteessa, ett\xc3\xa4 Suomessa ja Ruotsissa ydinvoiman, vesivoiman ja biopolttoaineiden k\xc3\xa4ytt\xc3\xb6 on tavallista merkitt\xc3\xa4v\xc3\xa4mpi\xc3\xa4. Kaaviossa fossiilisiin polttoaineisiin luetaan mukaan ajoneuvojen nestem\xc3\xa4iset polttoaineet.\n_START_SECTION_\nP\xc3\xa4\xc3\xa4st\xc3\xb6t\n_START_PARAGRAPH_\nPoltettaessa syntyy polttoaineesta riippuen erilaisia savukaasuja, joista yleisin on hiilidioksidi, joka on kasvihuonekaasu. Palaessa vapautuu my\xc3\xb6s rikkidioksidia, typen oksideja ja lukuisia pienhiukkasia. Rikin ja typen oksidit aiheuttavat vesiss\xc3\xa4 ja maaper\xc3\xa4ss\xc3\xa4 happamoitumista. Maakaasulla hiilidioksidip\xc3\xa4\xc3\xa4st\xc3\xb6t ovat noin kolmanneksen muita fossiilisia polttoaineita matalammat._NEWLINE_Hiilidioksidin poistaminen savukaasuista on mahdollista, joskaan ei hiilidioksidin loppusijoittamisen hankaluuden takia kovinkaan yleist\xc3\xa4. Rikin ja typen oksidit pystyt\xc3\xa4\xc3\xa4n poistamaan erilaisin puhdistusmenetelmin ja polttoprosessia hienos\xc3\xa4\xc3\xa4t\xc3\xa4m\xc3\xa4ll\xc3\xa4. S\xc3\xa4hk\xc3\xb6suodattimilla voidaan savukaasuista poistaa l\xc3\xa4hes kaikki pienhiukkaset.'